Rincon

Rincon ta e pueblo mas bieu riba Boneiru i ta e fundeshi dje isla, e ta situá den un vaye dje serunan parti nort Boneiru. E tin un total di 1.844 habitante (2020), parti entre Rincon sùit i Rincon nort.Bonaire, bevolkingsgegevens per buurt, 2018-2020, CBS.nl, 17 mei 2021. Rekuperá 6 ougustus 2021. 

 Historia  
Den besindario di Rincon indjannan a establesé siglonan pasá, den e kuebanan di Onima i Fontein nan tabata biba. Na Fontein tin awa dushi ku ta bin foi dje kueba ku nan lo a usa. Nan tabata biba di piskamentu i yagmentu. Na kuminsamentu di siglo diesseis e spañonan a deportá e indjannan foi Boneiru hiba Hispañola awendia Haiti i Santo Domingo pa traha komo katibu. Meimei di e siglo a bolbe bini indjannan riba Boneiru ku despues a uni k'e spañonan, i nan a fundá e pueblo Rincon den e vayé meimei seru. Pa siguridad nan a tuma e desishon aki, pa no kai den man di piratanan. Barkunan di pirata di otro nashonnan oropeo tabata señalá riba laman rond dje islanan. Durante dje siglonan ei Rincon tabata importante pa e Spañonan, ei nan tabata skonde nan propiedat i prisoneronan.

 Era hulandes 
Despues ku Hulanda a konkistá e isla na 1633, e hulandes nan tambe a establesé ei promé ku nan a kuminsa eksplotá e saliñanan di salu. E hulandes a haya e indjannan muchu débel pa hasi trabou pisa, p'sei nan a buska katibu foi Afrika pa traha. E katibunan tambe a keda na Rincon pa e mes motibu, pa no kai den man di piratanan. Negoshí di katibu tabatin mas balor ku negoshi di oro den tempu ei. E katibunan ku tabata traha na e saliñanan di salu mester a kana bai aya i bolbe Rincon tur siman. Despues k'e hulandes nan a sentralisá e produkto di salu na saliña di Pereke (pekelmeer) nan a hiba e katibu nan aya. Pèrdèmentu di tempu pa sali kana foi Rincon bai aya a wòrdu kambiá pa ora di trabou. Katibunan ku a keda Rincon tabata traha na plantashi Mangazina di Rei ei nan tabata planta i kria bestia pa gobernadornan.

 Despues di sklabitut 
Despues di sklabitut hopi dje katibunan a keda pa nan kuenta,nan mester a sòru pa nan mes i pa nan yunan. Libertat a kuminsa ku pobresa. Mama i yunan tambe mester a traha duru pa tabatin moda di biba. Nan tabata bai piki watapana, wesu (ku wesu nan tabata traha boton di paña y kabu di kuchu, machete y bestèk), kima karbon, kima kalki, korta sentebibu (alué), korta kadushi pa kushiná, bai piska, traha den kunuku, nan a hasi tur sort'i trabou. E pueblo tabatin dia di tristesa y di alegria, nan tabata kanta oranan tabata traha pa no sinti peso dje trabou ni dje solo ku tabata kima riba nan kabes. Awendia e kansionnan ei a bira kantikanan folklóriko. Asina e pueblo a pone kabes huntu pa sali foi miseria di sklabitut i pa keda mantené nan libertat i pa logra un bon futuro i trankilidat. 

 Siglo 20 
Na kuminsamentu di siglo binti bonerianonan homber tabata bai otro paisnan manera Cuba, Sürnam, Venezuela, Merka pa buska trabou i otro tabata bai nabega. Esnan ku a keda Boneiru tabata yuda otro traha kas, planta i korta maishi, kore kue kabrita, sera trankera, traha boto i barku, hende muhé tabata laba paña, strika, dia fiestanan tabata traha bolo, kushina, traha flor pa dorna kas, nan tabata pober, pero nan a uní pa bai dilanti. Despues ku a bini rafinaderia na Kòrsou i Aruba tabatin hopi kambio i prosperidat riba e otro islanan.Tur atenshon tabata pa e produkshon di petroli ku tabata mas importante ku salu den kuminsamentu di siglo binti. Bonerianonan mes mester a buska manera pa keda mantené nan famianan riba e isla. Boneiru den añanan 1940 pa 45 i e periodo despues tabata mas malu riba e isla, den tempu ei ku henter mundu tabata den guera. Bonerianonan mester a bira kreativo i a kuminsa eksportá un parti chikitu di loke e isla tabata produsí manera salu, karbon , álue, bonchi di watapana, piska salu, karni i kueru di kabritu i kabritu bibu, mèst di kabritu ku nan tabata eksportá pa otro islanan den Karibe pa drecha tera di hòfi i kunukunan pa planta berdura. Riba e dokumental aki bou di mas ku 60 aña pasá, "Bonaire eiland van rust", por mira kon hendenan mester a traha pa mantené nan famia.


 Kultura i Deporte 
Ta tuma lugá anualmente riba 30 di aprel e selebrashon di Dia di Rincon, e festival mas grandi di Boneiru. Na 2020 e fecha aki a wòrdu proklamá dia di fiesta ofisial. E dia nashonal aki a wòrdu selebrá promé bes dia 30 di aprel 1989 riba initiativa di e eskritor rinconero, Francisco 'Broertje' Janga.  Janga tabata tambe politiko i ku ayudo di su partido, Partido Obrero Boneriano, ya defunto, Dia di Rincon a bira un dia riba kual e habitantenan di Rincon ta selebrá na kultura, tradishonnan i historia. Despues di su fayesementu a keda enkarga su yu hòmber Francisco ‘Bubuchi’ Janga.

Rincon tin dos klup di futbòl Vespo i Real Rincon ku ta hunga ambos den Stadion Antonio Trenidat.

 Nase 
 Miguel Pourier (1938-2013), premier di Antias Hulandes na tres okashon.
 Pacheco Domacassé (1941-2022), músiko, aktor, eskritor, direktor di teatro i sine

Link eksterno
rincon.nl
på infobonaire.com
mangazinadirei.org
blennylips.com
bonaire flickr.com
Bonaire Eiland van rust (dòbel klek meimei)

Category:Boneiru